ኮሮና ለመግታት፣ ግድቡንም ለማጠናቀቅ የሚተጋው የህዳሴ ሠራዊት
ወረሃ ሚያዝያ ለወትሮው በኢትዮጵያ ሞቃታማው ጊዜ ተደርጎ ይቆጠራል።የሕዳሴው ግድብ በሚገነባበት አካባቢ ያለው ተፈጥሯዊ አቀማመጥ ደግሞ የሙቀቱን ሁኔታ ቃጠሎ ያደርገዋል፤ ላብ በጆሮ ግንድ ብቻ ሳይሆን በሠራ አካላት እንዲንቀረቆር ያስገድዳል።እነዚህን ሁኔታዎች ተቋቁመው በሕዳሴው ግድብ ግንባታ የተሰማሩና ዓመታትን ያስቆጠሩ ኢትዮጵያውያን ቁጥራቸው ቀላል አይደለም።አሁን ላይ እነዚህ ዜጎች እንደወርቅ በሙቀት ብቻ አይፈተኑም፤ የኮሮና ወረርሽኝን በመዋጋትም ጭምር እንጂ።ከእነዚህ ነባራዊ ሁኔታዎች በመነሳት የኮሮና ቫይረስ ወረርሽኝን ለመከላከል ምን እየተሠራ ነው? ስንል የፕሮጀክቱን ኃላፊዎች ጠየቅን፡፡
የሕዳሴው ግድብ ሥራአስኪያጂ ኢንጂነር ክፍሌ ሆሮ እንዳሉት፤ በአገሪቱ ላይ ያንዣበበው የወረርሽኝ ስጋት በእነሱም ዘንድ መኖሩን ገልጸዋል።ዋናው የኮሮና ቫይረስ ማሸነፊያ መንገድ ጥንቃቄ በማድረግ መከላከል መሆኑን አስታውሰው፣በቅንጅት ሰፊ ሥራዎች እየተሠሩ ይገኛሉ ብለዋል።ማንኛውም አካል መግባትና መውጣት የሚችለው በለይቶ ማቆያ ለ14 ቀናት በመቆየት መሆኑንም ገልጸዋል፡፡
ባለሙያዎችንና ለመከላከል የሚያስፈልጉ ግብዓቶች በክልሉ ጤና ቢሮ በኩል እንደሚቀርቡላቸውና የሠራተኞች ጤና እንዲጠበቅ አስፈላጊው ተግባር እየተከናወነ ስለመሆኑም ተናግረዋል። 
የክልሉ ጤና ቢሮ ኃላፊ ወይዘሮ ፍሬሕይወት አበበ በበኩላቸው፤የሕዳሴው ግድብ ፕሮጀክት ሠራተኞች ከኮሮና ወረርሽኝ መጠበቅ እንዲችሉ ከፌዴራል እስከ ክልልና ሕዳሴው ግድብ ፕሮጀክት ጽሕፈት ቤት ድረስ በቅንጅት እየተሠራ መሆኑን ተናግረዋል።ይሄን ጉዳይ የሚመራ ራሱን የቻለ ግብረኃይል የተቋቋመ ሲሆን በቅርበት እየተገኘ ምቹ ሁኔታዎችን ይፈጥራል፤ ለመከላከል የሚያግዙ አስፈላጊ ተግባራትንም ያከናውናል፡፡
በመሆኑም ከ20 ባላይ የጤና ባለሙያዎች በወረርሽኙ መከላከያ መንገዶች ዙሪያ እና የሕክምና አሰጣጡን በተመለከተ ከሦስት ቀን በላይ ስልጠና ወስደው ዝግጁ ሆነዋል።ተጨማሪ ዘጠኝ ያህል ባለሙያዎች ቅጥርም ተጠናቅቋል።ሰዎች ማህበራዊ ርቀታቸውን ጠብቀው መንቀሳቀስ እንዲችሉ እየተደረገ ነው፤ ሰዎች የሚሰበሰቡባቸው መዝናኛዎች እንዲዘጉ ተደርጓል።አሁን ባለው ሁኔታ የለይቶ ማቆያ(ኳረንታይም) መስጫ ክፍሎች ተዘጋጅተው ያለቁ ባለመሆናቸው በአቅራቢያ በሚገኙ ወረዳዎች በፓዊና በሌሎችም እየተስተናገዱ እንደሚገኙ ተናግረዋል።አንድ አምቡላንስ የነበራቸው ቢሆንም በተገቢው አገልግሎት እየሰጠ ባለመሆኑ ሌላ አዲስ እንዲሰጣቸው የፌዴራል መንግሥትን መጠየቃቸውን ቢሮ ኃላፊዋ ተናግረዋል፡፡
ከውጪ ወደ ሕዳሴው ግድብ የሚገቡ ሰዎች ለጊዜው የተከለከለ መሆኑን ያነሱት ወይዘሮ ፍሬሕይወት፤ እቃ የሚያጓጉዙ ሰዎች በጊዜያዊ ለይቶ ማቆያ እንዲቆዩ ተደርገው ይስተናገዳሉ።በሠራተኞች መመገቢያና ማደሪያ አካባቢዎች፣የትራንስፖርት አገልግሎቶች እና በመሳሰሉት አገልግሎት መስጫዎች አካባቢ ሊደረጉ የሚገባቸው ጥንቃቄዎች እንዲሟሉ ተደርጓል።የትራንስፖርት አቅርቦት እንዲጨምር የተደረገ ሲሆን ተከታታይ የሆኑ የግንዛቤ ማስጨበጫ ሥራዎችም እየተሠሩ መሆናቸውን ገልጸዋል፡፡
ኃላፊዋ እንዳሉት፣ ችግሮች ቢፈጠሩ በአቅራቢያው ማቆየት የሚቻልበትት ሁኔታ ተመቻችቷል፤ የሕክምና አገልግሎት መስጠት የሚያስችል የቁሳቁስ አቅም መሟላት የሚገባ በመሆኑ ለክልሉ ጤና ጥበቃ ቢሮ ከሚመደብለት ግብዓት በመቀነስ ለሕዳሴው ግድብ እየሰጡ መሆናቸውንም አብራርተዋል፡፡
እንደ ወይዘሮ ፍሬህይወት ገለጻ የሚወሰዱ ናሙናዎችም በአምቡላንስ አዲስ አበባ ወይም ባህርዳር በመላክ እንዲመረመር ማድረግ የሚያስችሉ አሠራሮች እየተጠናቀቁ ናቸው፡፡ አዲስ ዘመን ሚያዝያ 16/2012ሙሐመድ ሁሴን